text: Politiet efterlyser flugtbilist efter uheld 
  05 juli 2017 kl. 12.04
  En sort Citroën kørte onsdag ind i en bil på Sønderjyske Motorvej og flygtede fra stedet. Syd-og Sønderjyllands Politi efterlyser den sorte Citroën. 
  To biler var ved middagstid involveret i et færdselsuheld på E45 Sønderjyske Motorvej. Nu efterlyser Syd- og Sønderjyllands Politi den ene bil, der var med i uheldet.
  Uheldet skete på strækningen fra Haderslev mod Frøslev mellem Haderslev S og rasteplads Øster Løgum Vest. En sort Citroën kørte ind i en bil, der endte i midterautoværnet. Bilen kørte derefter ud i nødsporet, og den sorte Citröen flygtede fra stedet. 
  - Vi efterlyser vidner til uheldet og den sorte Citroën, der kørte fra stedet, siger vagtchef Ole Aamann, Syd- og Sønderjyllands Politi, til TV SYD. 
  Den sorte Citroën har skader på fronten og venstre side. Der var to passagerer i den påkørte bil. De er kørt til observation på skadestuen. 
  - Vi ved endnu ikke, hvad der er sket med dem, men der er tale om mindre skader, siger vagtchefen ved Syd- og Sønderjyllands Politi. 
  Højre spor på motorvejen var i kort tid spærret, men det blev hurtigt åbent igen.
  